In nomine Domini amen. Je Pierre de Beffroymont, seigneur de
Charny, du Mont Saint Jehan et de Montfort, sachant qu’il n’est riens 
en ce monde plus certain que la mort, ne plus incertain que l’eure, voulant
user de bonne foy comme bon et vray chrétien catholique doit faire, et
disposer de mes besoignes, j’ay fait mon testament, devis et ordonnace
de derrenière voulenté en la maniere qui s’ensuit
t premierement je donne et recommande mon ame a mon tres doulx
saulveur et redempteur Ihesus Christ Dieu le tout puissant, a sa tres glorieuse
et doulce mere la Vierge Marie, a sa doulce mere Madame Saincte
anne, a monsieur Sainct Michel l’Angele, a Monsieur Sainct George, a monsieur
Sainct Glaude et a tous les benoys sains et sainctes de paradis
Item et pour la sepulture de mon corps, je veul et ordonne qu’il
soit mis et posé en l’eglise de Saint Benigne a Dijon, ou lieu que ja pieça
j’ay choisy et esleu, en la presence des grans prieurs et religieux dudit lieu
emprès de deffuncte dame Anne de Saulx, jadiz ma femme, est enterrée
Item et pour ce que depuis certain temps ença j’ay fait et encommencé
une chappelle emprès ladite eglise de Sainct Benigne, je veul et ordonne
que ladite chappelle parfaicte et ordonnée ainsi qu’il appartient, mondit corps
et celluy de madite femme, que Dieu perdoint, y soient mis et enterrez
ou charnier que j’ay ordonné y estre fait
Item veul et ordonne que ladite chappelle soit faicte et fondée en l’onneur et
reverance de Vierge marie et de madame Saincte anne
Item je veul outre et ordonne que ladicte chappelle soit faicte et parfaicte des
premiers et plus clers derniers venant de mes revenues et receptes ou
autres deniers qui me seront deuz. Ainsy et par la maniere que je l’ay
ordonné aux maistres et maçons qui en ont marchandé avec moy et selon
ladvis de feu Philippe Marchefoing, que Dieu perdoint, et laquelle je veul 
estre  couverte d’ardoise et parfaicte le plus richement que faire se porra
